CELEX: 32021R1334
Language: lv
Date: 2021-05-27 00:00:00
Title: Komisijas Deleģētā regula (ES) 2021/1334 (2021. gada 27. maijs), ar ko Eiropas Parlamenta un Padomes Regulu (ES) 2019/787 groza attiecībā uz stipro alkoholisko dzērienu juridisko nosaukumu vai stipro alkoholisko dzērienu ģeogrāfiskās izcelsmes norāžu pieminējumu citu stipro alkoholisko dzērienu aprakstā, noformējumā un marķējumā

12.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 289/1
               
            
         
            KOMISIJAS DELEĢĒTĀ REGULA (ES) 2021/1334
            (2021. gada 27. maijs),
            ar ko Eiropas Parlamenta un Padomes Regulu (ES) 2019/787 groza attiecībā uz stipro alkoholisko dzērienu juridisko nosaukumu vai stipro alkoholisko dzērienu ģeogrāfiskās izcelsmes norāžu pieminējumu citu stipro alkoholisko dzērienu aprakstā, noformējumā un marķējumā
         
         
            EIROPAS KOMISIJA,
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2019/787 (2019. gada 17. aprīlis) par stipro alkoholisko dzērienu definīciju, aprakstu, noformējumu un marķējumu, stipro alkoholisko dzērienu nosaukumu lietošanu citu pārtikas produktu noformējumā un marķējumā, stipro alkoholisko dzērienu ģeogrāfiskās izcelsmes norāžu aizsardzību, lauksaimnieciskas izcelsmes etilspirta un destilātu izmantošanu alkoholiskajos dzērienos un ar ko atceļ Regulu (EK) Nr. 110/2008 (1), un jo īpaši tās 50. panta 3. punktu,
            
            tā kā:
            
               
                           (1)
                        
                        
                           Regulas (ES) 2019/787 12. panta 4. punktā ir paredzēti noteikumi par to, kā alkoholisko dzērienu noformējumā un marķējumā norādīt stipro alkoholisko dzērienu kategoriju juridisko nosaukumu vai stipro alkoholisko dzērienu ģeogrāfiskās izcelsmes norāžu pieminējumus.
                        
                     
            
               
                           (2)
                        
                        
                           Regulas (ES) 2019/787 12. panta 4. punktā nav noteikts, ka iegūtā alkoholiskā dzēriena nosaukums jānorāda tajā pašā redzamības laukā, kur pieminējums. Ja alkoholiskā dzēriena nosaukums ir citā redzes laukā nekā pieminējums, patērētāji tomēr var nodomāt, ka pieminējums ir daļa no alkoholiskā dzēriena nosaukuma, īpaši gadījumos, kad iegūtais alkoholiskais dzēriens ir stiprais alkoholiskais dzēriens.
                        
                     
            
               
                           (3)
                        
                        
                           Turklāt dažos gadījumos šāda pieminēšana var nevajadzīgi novest pie stiprā alkoholiskā dzēriena kategorijas vai ģeogrāfiskās izcelsmes norādes reputācijas ļaunprātīgas izmantošanas, jo gadījumos, kad kādas kategorijas stipros alkoholiskos dzērienus vai ar ģeogrāfiskās izcelsmes norādi apzīmētus stipros alkoholiskos dzērienus apvieno ar citiem pārtikas produktiem, kas nav prasīti vai nav atļauti to ražošanā, tie zaudē savu būtību un vairs nedrīkst tikt šādi marķēti. Tādējādi minēto nosaukumu pamanāma norādīšana tāda stiprā alkoholiskā dzēriena noformējumā un marķējumā, kura nosaukumā tie pieminēti, faktiski var izraisīt stiprā alkoholiskā dzēriena kategorijas vai stiprā alkoholiskā dzēriena ģeogrāfiskās izcelsmes norādes reputācijas piesavināšanos.
                        
                     
            
               
                           (4)
                        
                        
                           Eiropas Parlamenta un Padomes Regulas (ES) Nr. 1169/2011 (2) 7. panta 1. punkta a) apakšpunktā ir prasīts, ka pārtikas produkta informācija nedrīkst būt maldinoša, īpaši attiecībā uz pārtikas produkta veidu un identitāti. Minētās regulas 9. pantā ir paredzēta prasība norādīt obligātās ziņas par pārtikas produktu, ieskaitot pārtikas produkta nosaukumu, un minētās regulas 13. pantā ir noteikts, ka obligātās ziņas ir norādāmas skaidri redzamā vietā tā, lai tās būtu viegli pamanāmas, skaidri salasāmas un vajadzības gadījumā neizdzēšamas.
                        
                     
            
               
                           (5)
                        
                        
                           Saskaņā ar Regulas (ES) 2019/787 9. pantu Regulā (ES) Nr. 1169/2011 izklāstītās noformējuma un marķēšanas prasības piemēro alkoholiskajiem dzērieniem, kas iegūti, stipros alkoholiskos dzērienus kombinējot ar citiem pārtikas produktiem. Lai nodrošinātu minēto prasību vislabāko izpildi, īpaši attiecībā uz stiprajiem alkoholiskajiem dzērieniem, kuru nosaukumā pieminēti citi stiprie alkoholiskie dzērieni, ir lietderīgi pieprasīt, lai iegūtā stiprā alkoholiskā dzēriena juridiskais nosaukums tiktu norādīts tajā pašā redzamības laukā, kur stiprā alkoholiskā dzēriena pieminējums. Tam tā vajadzētu būt katru reizi, kad pieminējums ir norādīts stiprā alkoholiskā dzēriena aprakstā, noformējumā vai marķējumā. Tas novērsīs maldinošu praksi un nodrošinās, ka patērētāji ir pienācīgi informēti par tā stiprā alkoholiskā dzēriena faktisko būtību, kas iegūts, stipros alkoholiskos dzērienus kombinējot ar citiem pārtikas produktiem.
                        
                     
            
               
                           (6)
                        
                        
                           Tādēļ Regula (ES) 2019/787 būtu attiecīgi jāgroza.
                        
                     
            
               
                           (7)
                        
                        
                           Lai stipros alkoholiskos dzērienus, kuri marķēti pirms 2022. gada 31. decembra saskaņā ar Eiropas Parlamenta un Padomes Regulas (EK) Nr. 110/2008 (3) noteikumiem, varētu turpināt laist tirgū bez nepieciešamības tos pārmarķēt, šajā regulā paredzēto marķēšanas noteikumu piemērošanai būtu jāparedz pārejas periods.
                        
                     
            
               
                           (8)
                        
                        
                           Saskaņā ar Regulas (ES) 2019/787 51. panta 3. punktu un lai nepieļautu regulējuma trūkumu, šī regula būtu jāpiemēro ar atpakaļejošu spēku, t. i., no 2021. gada 25. maija,
                        
                     
            IR PIEŅĒMUSI ŠO REGULU.
         
         
            
               
                  1. pants
               
               Regulas (ES) 2019/787 12. panta 4. punktu aizstāj ar šādu:
               
                  
                     “4.   Pieminējumus, kas minēti 2. un 3. punktā:
                     
                                 a)
                              
                              
                                 nenorāda vienā rindā ar alkoholiskā dzēriena nosaukumu;
                              
                           
                                 b)
                              
                              
                                 norāda tādā burtu izmērā, kas nav lielāks par pusi no burtu izmēra, ko izmanto alkoholiskā dzēriena nosaukumam, un – ja izmanto saliktus apzīmējumus – burtu izmērā, kas nav lielāks par pusi no burtu izmēra, ko izmanto šādiem saliktajiem apzīmējumiem saskaņā ar 11. panta 3. punkta c) apakšpunktu; un
                              
                           
                                 c)
                              
                              
                                 attiecībā uz pieminējumiem stipro alkoholisko dzērienu aprakstā, noformējumā un marķējumā vienmēr pievieno stiprā alkoholiskā dzēriena juridisko nosaukumu, ko norāda tajā pašā redzamības laukā, kur pieminējums.”
                              
                           
               
            
            
               
                  2. pants
               
               Stipros alkoholiskos dzērienus, kuri neatbilst ar šo regulu grozītās Regulas (ES) 2019/787 12. panta 4. punkta c) apakšpunktā noteiktajām prasībām, bet atbilst Regulas (EK) Nr. 110/2008 prasībām un ir marķēti pirms 2022. gada 31. decembra, arī turpmāk drīkst laist tirgū, līdz beidzas to krājumi.
            
            
               
                  3. pants
               
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
               To piemēro no 2021. gada 25. maija.
            
         
         
            
               Šī regula uzliek saistības kopumā un ir tieši piemērojama visās dalībvalstīs.
               Briselē, 2021. gada 27. maijā
               
                  
                     Komisijas vārdā –
                  
                  
                     priekšsēdētāja
                  
                  Ursula VON DER LEYEN
               
            
         
         
            (1)  OV L 130, 17.5.2019., 1. lpp.
         
         
            (2)  Eiropas Parlamenta un Padomes Regula (ES) Nr. 1169/2011 (2011. gada 25. oktobris) par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (OV L 304, 22.11.2011., 18. lpp.).
         
            (3)  Eiropas Parlamenta un Padomes Regula (EK) Nr. 110/2008 (2008. gada 15. janvāris) par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89 (OV L 39, 13.2.2008., 16. lpp.).